Արպատ Ավանեսյան

Արպատ Սանջանի Ավանեսյան (), ԼՂՀ քաղաքական գործիչ։

 Կենսագրություն և գործունեություն 
Ծնվել է 1944 թվականի հունվարի 2-ին, Լեռնային Ղարաբաղի Մարտունու շրջանի Ճարտար գյուղում։ 1960 թվականին ավարտել է Ճարտարի միջնակարգ դպրոցը։ 1966 թվականին ավարտել է Երևանի պետական համալսարանի ֆիզիկայի ֆակուլտետի ռադիոֆիզիկա և էլեկտրոնիկա բաժինը՝ ստանալով ռադիոֆիզիկոսի մասնագիտություն։

1965-1968 թվականներին աշխատել է ՀՀ ԳԱԱ ռադիոֆիզիկայի և էլեկտրոնիկայի ինստիտուտում՝ կրտսեր գիտական աշխատող, ավագ ինժեներ։ 1968 թվականին աշխատանքի է ընդունվել Երևանի պոլիտեխնիկական ինստիտուտի ատոմային ֆիզիկայի ամբիոնում՝ որպես ասիստենտ։ 1981 թվականին ավարտել է ասպիրանտուրան, պաշտպանել թեկնածուական թեզ՝ ստանալով տեխնիկական գիտությունների թեկնածուի գիտական աստիճան, 1983 թվականին՝ դոցենտի գիտական կոչում։ 1990 թվականի հունվարին նշանակվել է Երևանի պոլիտեխնիկական ինստիտուտի հեռակա ֆակուլտետի Ստեփանակերտի նորաստեղծ ընդհանուր տեխնիկական բաժանմունքի տնօրեն։ 1991 թվականին նշանակվել է ԵրՊԻ Ստեփանակերտի մասնաճյուղի տնօրեն։ 1992 թվականին նշանակվել է Լեռնային Ղարաբաղի պետական համալսարանի (հետագայում՝ Արցախի պետական համալսարան) առաջին ռեկտոր։ 1994 թվականի հուլիսից աշխատել է ԱրՊՀ ֆիզիկայի ամբիոնի դոցենտ, 2004 թվականի հոկտեմբերից՝ ամբիոնի վարիչ։ ՀՀ մանկավարժահոգեբանական գիտությունների ակադեմիայի իսկական անդամ-ակադեմիկոս է, ԼՂՀ և ՀՀ մի շարք համալսարանների պատվավոր դոկտոր ու պրոֆեսոր։

Հեղինակ է շուրջ 23 գրքերի և գրքույկների, գիտական և գիտամեթոդական բնույթի տասնյակ հոդվածների։ Ունի մեկ հեղինակային իրավունքАванесян Арпат Санджанович։

 Քաղաքական գործունեություն 
2005 թվականի հունիսի 19-ի խորհրդարանական ընտրություններում ընտրվել է ԼՂՀ 4-րդ գումարման Ազգային Ժողովի պատգամավոր՝ համամասնական ընտրակարգով, «Ազատ Հայրենիք» կուսակցության ընտրացուցակով։ Նա եղել է ԱԺ սոցիալական ոլորտի հարցերի մշտական հանձնաժողովի նախագահ։ 2010 թվականի մայիսի 23-ի խորհրդարանական ընտրություններում ընտրվել է ԼՂՀ հինգերորդ գումարման Ազգային Ժողովի պատգամավոր՝ մեծամասնական ընտրակարգով, թիվ 13 ընտրատարածքից։ Ազգային Ժողովի առաջին նստաշրջանի 2010 թվականի հունիսի 10-ի նիստում ընտրվել է ֆինանսաբյուջետային և տնտեսական կառավարման հարցերի մշտական հանձնաժողովի նախագահ։ «Ազատ Հայրենիք» կուսակցության հիմնադիր անդամ է, 2005 թվականի հունվարի 29-ից՝ կուսակցության համանախագահ, 2006 թվականի ապրիլի 19-ից՝ նախագահության անդամ։ Ազգային ժողովի «Հայրենիք» խմբակցության անդամ է։ ԼՂՀ շախմատի ազգային ֆեդերացիայի նախագահն է։

 Պարգևներ 
 ԼՂՀ Մեսրոպ Մաշտոց շքանշան
 Մովսես Խորենացու մեդալ (2009)Հայաստանի Հանրապետության մեդալներով պարգևատրելու մասին

 Ընտանիք 
Ամուսնացած է, ունի երեք զավակ։

 Ծանոթագրություններ 

Կատեգորիա:Արցախի քաղաքական գործիչներ
Կատեգորիա:Մովսես Խորենացու մեդալակիրներ
Կատեգորիա:ԵՊՀ շրջանավարտներ
Կատեգորիա:Արցախի Հանրապետության Ազգային ժողովի 6-րդ գումարման պատգամավորներ
Կատեգորիա:Տեխնիկական գիտությունների թեկնածուներ